


Bekendtgørelse om fællesafgørelser i arbejdsskadesager
I medfør af [§ 40 b, stk. 1], i lov om arbejdsskadesikring, jf. lovbekendtgørelse nr. 667 af 8. juli 2026, som ændret ved [lov nr. xx af xx. december] 2026, fastsættes:

§ 1. Har tilskadekomne flere arbejdsskadesager med anerkendte arbejdsskader, jf. arbejdsskadesikringslovens §§ 6 og 7, med overlappende følger, kan der træffes fællesafgørelse om vurdering og eventuel tilkendelse af godtgørelse for det samlede varige mén eller erstatning for det samlede tab af erhvervsevne for arbejdsskaderne, når betingelserne efter denne bekendtgørelse er opfyldt.
§ 2. En arbejdsskade anses for indtrådt efter denne bekendtgørelse på datoen for arbejdsulykken eller på datoen for anmeldelsen af erhvervssygdommen.

Betingelser for fællesafgørelser om vurdering og eventuel tilkendelse af det samlede varige mén eller tab af erhvervsevne
§ 3. De arbejdsskader, der kan indgå i en afgørelse om vurdering og eventuel tilkendelse af det samlede varige mén efter § 1, skal
1) have tæt tidsmæssig sammenhæng og 
2) have overlappende følger, som bidrager til de samlede ulemper, jf. arbejdsskadesikringslovens § 18, stk. 1 og 2. 
§ 4. De arbejdsskader, der kan indgå i en afgørelse om vurdering og eventuel tilkendelse af det samlede tab af erhvervsevne efter § 1, skal
1) have tæt tidsmæssig sammenhæng og
2) have overlappende følger, som bidrager til den samlede funktionsnedsættelse, jf. arbejdsskadesikringslovens §§ 17 og 17 a.
§ 5. Følger fra en arbejdsulykke, jf. arbejdsskadesikringslovens § 6, kan alene indgå i en afgørelse efter § 1 med følger fra en eller flere andre arbejdsulykker.
Stk. 2. Følger fra en erhvervssygdom, jf. arbejdsskadesikringslovens § 7, kan alene indgå i en afgørelse efter § 1, med følger fra en eller flere andre erhvervssygdomme.
§ 6. Følger fra arbejdsulykker, jf. arbejdsskadesikringslovens § 6, kan alene indgå i en afgørelse efter § 1, når arbejdsulykkerne er sket hos samme arbejdsgiver og er dækket af samme forsikringsselskab eller forsikringsmægler. 
Stk. 2. Følger fra erhvervssygdomme, jf. arbejdsskadesikringslovens § 7, kan alene indgå i en afgørelse efter § 1, når erhvervssygdommene er opstået hos arbejdsgivere inden for samme brancheundergruppe, jf. bekendtgørelse om brancheundergrupper i Arbejdsmarkedets Erhvervssikring.
Stk. 3. Ved vurderingen af kravet om samme arbejdsgiver eller arbejdsgivere inden for samme brancheundergruppe efter stk. 1 og 2, lægges der vægt på arbejdsgiverens registrerede P-nummer. 


Beregning af erstatning m.v.

§ 7. Når der træffes afgørelse efter § 1 om godtgørelse for varigt mén for tilskadekomne, som har fødselsdag mellem arbejdsskaderne og er fyldt 40 år, ved den seneste arbejdsskades indtræden, sker nedsættelsen af godtgørelsen for det varige mén efter arbejdsskadesikringslovens § 18, stk. 5 og 6, på grundlag af tilskadekomnes alder på tidspunktet for den første arbejdsskades indtræden. 
§ 8. Ved fællesafgørelser beregnes erstatning på grundlag af årslønnen for den arbejdsskade, som er indtrådt først. Årslønnen for den arbejdsskade, som er indtrådt først fastsættes efter arbejdsskadesikringslovens § 24.

Ikrafttræden
§ 9. Bekendtgørelsen træder i kraft den 1. januar 2027.
Stk. 2. Bekendtgørelsen anvendes på arbejdsulykker, der indtræder den 1. januar 2027 eller senere, og erhvervssygdomme, der anmeldes den 1. januar 2027 eller senere.




